REGLAMENT INTERN DE L'ESCOLA UNIVERSITÀRIA DE RELACIONS LABORALS - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/478)
  + [Valencià](/va/acuerdo/478)






Selector de idioma

Leer

* [Español](/es/acuerdo/478)
* [Valencià](/va/acuerdo/478)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT INTERN DE L'ESCOLA UNIVERSITÀRIA DE RELACIONS LABORALS[Butlletí Oficial Universitat d'Alacant](/ca/Publicacion)
=========================================================================================================================

Secretaria General

Butlletí Oficial Universitat d'Alacant





REGLAMENT INTERN DE L'ESCOLA UNIVERSITÀRIA DE RELACIONS LABORALS

Data d'aprovació
:   22/12/2006

Data de publicació
:   10/01/2007

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=478.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/478)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/478)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT INTERN DE L'ESCOLA UNIVERSITÀRIA DE RELACIONS LABORALS&url=https://www.boua.ua.es/va/acuerdo/478)

**Títol:** REGLAMENT INTERN DE L'ESCOLA UNIVERSITÀRIA DE RELACIONS LABORALS

**Secció:** DISPOSICIONS GENERALS

**Òrgan:** Consell de Govern

**Data d'aprovació:** divendres, 22 de desembre de 2006

REGLAMENT INTERN DE L’ESCOLA UNIVERSITÀRIA DE RELACIONS LABORALS DE LA UNIVERSITAT D’ALACANT  
    
 EXPOSICIÓ DE MOTIUS    
 L’aprovació de l’Estatut de la Universitat d’Alacant pel Decret 73/2004, de 7 de maig, del Consell de la Generalitat, publicat en el Diari Oficial de la Generalitat Valenciana de 18 de maig de 2004, comporta  l'adaptació a la Llei Orgànica 6/2001, de 21 de desembre, d’universitats, de la norma fonamental de la Universitat. A partir d’aquest moment s’obri el període d’adaptació a aquest Estatut de tota la normativa interna generada pels òrgans de govern de la Universitat d’Alacant. En aquest sentit, en la disposició final s’estableix un termini màxim d’un any, des de l’entrada en vigor, per a adoptar les disposicions necessàries per al seu desenvolupament i execució.   
             
 L’article 58 a) de l’Estatut vigent estableix que correspon al Consell de Govern aprovar els reglaments de les diferents escoles. Així mateix, l’Estatut preveu expressament que hi haja almenys els següents reglaments de les escoles: el reglament intern del centre, que correspon elaborar expressament a la junta d’escola (article 81 g); el reglament intern del claustre de l’escola, que tot i que l’Estatut no determina qui l’ha d’elaborar, considerem que és el claustre l’encarregat de fer-ho o, si escau, d’emetre un informe favorable, i el reglament de règim intern de la delegació d’alumnes, que ha de regular-ne les funcions, la composició i el funcionament, i que l’ha d’aprovar la junta de centre corresponent a proposta de la delegació d’alumnes (article 178.2).  
             
 Aquest Reglament integra els dos primers. El Reglament intern de l’Escola i el Reglament intern del Claustre de l’Escola, en la mesura que els dos regulen els aspectes orgànics i de funcionament de l’Escola Universitària de Relacions Laborals i també els òrgans de govern. Cal destacar l’àmplia potestat reglamentària que l’article 11.2 de l’Estatut de la Universitat reconeix als diferents centres. Davant de la disjuntiva de presentar dos textos articulats separats, considerem que el Reglament de règim intern pot regular els dos òrgans de representació del centre: el Claustre i la Junta d’Escola amb l’aprovació prèvia dels dos òrgans i l’aprovació final del Consell de Govern.  
    
 Així mateix, i davant el caràcter detallat i exhaustiu amb què en alguns casos l’Estatut regula determinades matèries, hi havia dues possibilitats en l’elaboració del nostre Reglament intern: fer contínues remissions a   l'estatut, limitant-nos a regular els aspectes que aquest no preveu, o l’opció que aquest Reglament fa en major mesura i que consisteix a integrar les normes bàsiques de l’Estatut corresponents als òrgans de l’Escola Universitària de Relacions Laborals, amb el desenvolupament i l’addició que permeten aquestes.  
    
 El Reglament s’estructura en un títol preliminar, quatre títols, una disposició addicional, dues de transitòries, una de derogatòria i una de final. El títol preliminar fa referència a la naturalesa, composició i competències del centre; el títol I, als òrgans de govern i representació de l’Escola; el títol II, a la delegació d’alumnes; el títol III, al règim econòmic i financer, i el títol IV, a la reforma del Reglament.  
    
 TÍTOL PRELIMINAR: DE L’ESCOLA UNIVERSITARIA DE RELACIONS LABORALS    
 Article 1. Naturalesa  
    
 1. L’Escola Universitària de Relacions Laborals de la Universitat d’Alacant és el centre encarregat  de l'organització dels ensenyaments i dels processos acadèmics, administratius i de gestió per a obtenir els títols universitaris de grau i postgrau que legalment li siguen assignats.  
    
 2. L’Escola constitueix també la unitat de representació a través de la qual s’elegeixen els membres dels òrgans col·legiats generals de la Universitat, llevat de les excepcions que estableix l’Estatut de la Universitat.  
    
 Article 2. Competències  
 Són competències de l’Escola Universitària de Relacions Laborals:  
 a)     Elaborar i coordinar els plans d’estudi de les diferents titulacions, i també seguir-los i revisar-los.  
 b)    Proposar la implantació de nous ensenyaments i titulacions.  
 c)     Impulsar la normalització lingüística del valencià en el desenvolupament de les seues titulacions.  
 d)    Promoure i desenvolupar processos de qualitat en la docència i participar en l’avaluació de les activitats del personal docent i d’administració i serveis adscrit al centre.  
 e)    Organitzar i coordinar els serveis i les instal·lacions necessaris per al desenvolupament de l’activitat docent i acadèmica dels ensenyaments i titulacions vinculades al centre.  
 f)      Supervisar el funcionament general dels ensenyaments i el compliment de les obligacions docents del professorat.  
 g)    Promoure i organitzar activitats d’extensió universitària.  
 h)     Dur a terme les matrícules, els expedients, trasllats i certificats acadèmics de l’alumnat, i també les propostes de convalidació i les altres actuacions similars de gestió acadèmica.  
 i)       Organitzar i desenvolupar les proves de selecció de l’alumnat, en els casos que escaiga segons la normativa en vigor.  
 j)       Organitzar i proposar la plantilla de personal   d'administració i serveis, en els termes de la programació pròpia de la Universitat.  
 k)     Administrar els pressupostos i gestionar els mitjans materials d’acord amb la planificació econòmica i comptable de la Universitat.  
 l)       Impulsar la col·laboració amb entitats públiques i privades per a les finalitats pròpies.  
 m)   Cooperar amb els altres òrgans de la Universitat en la realització de les seues funcions.  
 n)     Promoure les accions d’intercanvi i mobilitat dels seus membres.  
 o)    Orientar i informar els estudiants sobre les activitats que els afecten, especialment amb vista a inserir-se laboralment.  
 p)    Projectar les seues activitats en l’entorn social en què s’insereix.  
 q)    Qualsevol altra funció que li assignen les lleis,   l'Estatut de la Universitat i les altres normes aplicables.  
 Article 3. Composició  
    
 1. Són membres de l’Escola:  
    
 a)    El personal docent i investigador adscrit.  
 b)    Els becaris d’investigació adscrits.  
 c)     L’alumnat matriculat en les titulacions adscrites.  
 d)    El personal d’administració i serveis adscrit.  
    
 2. El personal docent i investigador, els becaris   d’investigació i el personal d’administració i serveis adscrits a l’Escola no podran estar simultàniament adscrits a cap altra facultat o escola.  
    
    
 TÍTOL I: GOVERN I REPRESENTACIÓ DE   L’ESCOLA UNIVERSITÀRIA DE RELACIONS LABORALS  
    
 CAPÍTOL I. DISPOSICIÓ GENERAL  
    
 Article 4. Òrgans de govern i representació  
    
 1. Els òrgans de govern i representació de l’Escola són el Claustre i la Junta d’Escola, com a òrgans col·legiats, i el director, els subdirectors i el secretari, com a òrgans unipersonals.  
    
 2. Les resolucions i els acords dels òrgans unipersonals o col·legiats del centre són recurribles en els termes que preveu la normativa vigent.  
    
 CAPÍTOL II. DEL CLAUSTRE DE L’ESCOLA UNIVERSITÀRIA DE RELACIONS LABORALS  
    
 Article 5. Naturalesa i competències  
    
 El Claustre de l’Escola és l’òrgan col·legiat encarregat d’elegir i remoure, si escau, el director, com també   d’elegir entre els seus membres els representants electes de la Junta d’Escola.  
    
 Article 6. Composició  
    
 El Claustre de l’Escola Universitària de Relacions Laborals estarà format per:  
    
 a)    El director, que en serà el president.  
 b)    El secretari del centre, que ho serà del Claustre.  
 c)     Tot el professorat doctor dels cossos docents universitaris adscrit al centre que es trobe en situació de servei actiu i efectiu, que constituirà el 51 per 100 del Claustre.  
 d)    Una representació del professorat funcionari no doctor, contractats doctors i professors col·laboradors adscrits, elegits per aquests i entre ells mateixos, que constituirà el 8 per 100.  
 e)    Una representació dels ajudants, ajudants doctors, becaris i personal investigador adscrits, elegits per aquests i entre ells mateixos, que constituirà el 2 per 100.  
 f)      Una representació dels associats, emèrits i visitants adscrits, elegits per aquests i entre ells mateixos, que constituirà l’1 per 100.  
 g)    Una representació dels estudiants matriculats en el centre en la modalitat de matrícula ordinària, elegits per aquests i entre ells mateixos, que constituirà el 26 per 100.  
 h)     Una representació del personal d’administració i serveis adscrit, elegits per aquests i entre ells mateixos, que constituirà el 12 per 100.  
    
 Article 7. Renovació  
    
 1. El Claustre de l’Escola, en la seua part electiva, es renovarà cada quatre anys, a excepció de la representació dels estudiants, que es renovarà cada dos anys.  
    
 2. Les vacants que es produïsquen es cobriran pel candidat més votat que no haja sigut elegit en la llista del col·lectiu corresponent. Quan hi haja impossibilitat de cobrir les vacants a través d’aquest sistema, el director convocarà les oportunes eleccions parcials i conclourà el mandat d’aquests representants quan concloga el mandat del col·lectiu de què es tracte.  
    
 Article 8. Pèrdua de la condició de claustral  
    
 La condició de claustral es perd:  
    
 a)    Per deixar de pertànyer a l’Escola Universitària de Relacions Laborals.  
 b)    Per deixar de formar part del col·lectiu pel qual va resultar elegit.  
 c)     Per expiració del mandat.  
 d)    Per dimissió.  
    
 CAPÍTOL III. DE LA JUNTA D’ESCOLA   
    
 Article 9. Naturalesa i competències  
    
 1. La Junta de l’Escola Universitària de Relacions Laborals és l’òrgan col·legiat de govern encarregat   d’adoptar les decisions bàsiques que afecten l’activitat docent i administrativa del centre, i també les decisions normatives internes.  
    
 2. En particular, corresponen a la Junta de l’Escola Universitària de Relacions Laborals les competències següents:  
    
 a)     Aprovar les directrius d’actuació del centre en el marc de la programació general de la Universitat.  
 b)     Aprovar la memòria de gestió del director i dels altres òrgans de govern del centre.  
 c)      Impulsar peticions de creació o supressió de titulacions.  
 d)     Elaborar les propostes de plans d’estudis o les seues modificacions.  
 e)     Establir els criteris bàsics d’organització i coordinació de les activitats docents del centre.  
 f)       Gestionar i distribuir els espais que estiguen adscrits a l’Escola.  
 g)     Aprovar la proposta de pressupost del centre i la liquidació dels comptes.  
 h)      Elaborar i proposar l’aprovació del reglament intern del centre.  
 i)        Aprovar el reglament intern de la Delegació   d’Alumnes.  
 j)        Emetre un informe previ sobre el nombre màxim   d’alumnes que poden cursar estudis en les titulacions del centre.  
 k)      Emetre un informe previ sobre l’establiment de criteris per a dur a terme proves de selecció   de l’alumnat.  
 l)        Proposar el nomenament de doctorshonoris causa, i també els premis i distincions que siguen competència seua.  
 m)    Emetre un informe preceptiu sobre les propostes de creació, modificació o supressió de departaments adscrits o que es propose adscriure al centre, o de les seues àrees de coneixement.  
 n)      Informar preceptivament sobre els conflictes  que  s’originen entre departaments i àrees de coneixement relatius a l’adjudicació de docència en els plans d’estudis del centre.   
 o)     Proposar al Consell de Govern els  criteris  d’assignació de professorat a les titulacions i els ensenyaments que s’imparteixen en el centre, amb la finalitat de millorar la qualitat docent.  
 p)     Qualsevol altra competència que siga atribuïda per l’Estatut de la Universitat i les altres normes aplicables.  
    
 Article 10. Composició  
    
 La Junta de l’Escola Universitària de Relacions Laborals estarà formada pels membres següents :  
    
 a) Membres nats:  
 - El director, que la presidirà.  
 - El secretari del centre, que també ho serà d’aquesta.  
 - Els directors dels departaments adscrits al centre.  
 - El delegat dels estudiants, de la corresponent Delegació d’Alumnes del centre.  
 - El responsable directe dels serveis d’administració del centre.  
    
 b) Deu membres designats pel director.  
    
 c) Entre un mínim de vint membres i un màxim de cinquanta membres, d’acord amb el que establisca el Claustre de l’Escola, elegits pels membres del Claustre i entre ells mateixos, respectant la representació dels diversos col·lectius en el Claustre.  
    
 Article 11. Renovació  
    
 1. El mandat de la Junta d’Escola coincidirà amb el mandat del Claustre del centre.  
    
 2. En la sessió constitutiva del Claustre de l’Escola s’elegiran els representants dels diferents col·lectius en la Junta d’Escola. En el supòsit de la representació dels estudiants, el Claustre els elegirà cada dos anys.  
    
 3. Durant el primer quadrimestre de cada curs acadèmic s’actualitzaran els components, segons les vacants que s’hi hagen produït, i fent, si escau, les eleccions parcials corresponents a cadascun dels diferents col·lectius. El mandat dels representants elegits per aquest sistema conclourà quan ho faça el mandat del col·lectiu de què es tracte.  
    
 Article 12. Pèrdua de la condició de membre de la Junta d’Escola  
    
 La condició de membre de la Junta d’Escola es perd:  
    
 a)    Per deixar de pertànyer a l’Escola Universitària de Relacions Laborals.  
 b)    Per deixar de formar part del col·lectiu pel qual va resultar elegit.  
 c)     Per deixar d’ocupar el càrrec per al qual va ser nomenat.  
 d)    Per revocació del nomenament en els casos de designació.  
 e)    Per expiració del mandat.  
 f)      Per dimissió.  
    
 Article 13. Reunions  
    
 La Junta de l’Escola de Relacions Laborals es reunirà:  
    
 a)    En sessió ordinària, una vegada cada trimestre com a mínim.  
 b)    En sessió extraordinària, sempre que siga convocada pel director a iniciativa pròpia o quan ho sol·licite una cinquena part dels membres com a mínim.  
    
 CAPÍTOL IV. DE LES COMISSIONS: DE LA JUNTA D’ESCOLA  
    
 Article 14. Creació  
    
 1. La junta de l’Escola Universitària de Relacions Laborals podrà constituir les comissions que considere convenient.  
    
 2. L’acord de creació de les comissions haurà de determinar-ne els objectius, la composició i el caràcter permanent o no, com també si els acords que s’hi adopten requereixen l’aprovació posterior de la Junta de Centre o no la requereixen.  
    
    
    
 Article 15. Funcionament  
    
 1. Les comissions de la Junta de l’Escola seran presidides pel director o la persona en qui delegue. Podran ser nomenats membres de les comissions persones que no pertanguen a la Junta de l’Escola.   
    
 2. Els membres de les comissions només podran delegar el vot en un altre membre de la comissió.  
    
 CAPÍTOL V. DE L’ORGANITZACIÓ I FUNCIONAMENT DEL CLAUSTRE I DE LA JUNTA DE L’ESCOLA  
    
 Article 16. Convocatòries  
    
 1. La convocatòria del Claustre i de la Junta d’Escola correspondrà al director a través del secretari i s’haurà de notificar assegurant-ne la recepció pels seus membres amb una antelació mínima de quaranta-vuit hores, tret dels casos d’urgència.La informació sobre els temes objecte de la convocatòria estarà a disposició dels membres en el mateix termini. La notificació es farà mitjançant correu electrònic, excepte per als membres de l’òrgan col·legiat que, amb antelació a la convocatòria corresponent, sol·liciten al secretari de l’Escola Universitària de Relacions Laborals una altra forma de notificació.  
    
 2. La convocatòria haurà de contenir l’ordre del dia de la sessió, que el fixarà el director tenint en compte, si escau, les peticions que els altres membres hagen formulat amb prou antelació. El president inclourà obligatòriament en l’ordre del dia els temes que li haja presentat per escrit, amb una antelació de quaranta-vuit hores a la data de la convocatòria, un mínim del deu per cent dels membres de l’òrgan.  
    
 3. Quan ho requerisquen els assumptes que es tractaran, el director podrà invitar persones que no pertanguen a l’òrgan col·legiat, amb veu i sense vot.  
    
 Article 17. Sessions  
    
 1. El Claustre i la Junta de l’Escola es consideraran vàlidament constituïts quan assistisquen a la sessió la meitat més un dels membres, en primera convocatòria, o un terç dels membres, en segona convocatòria, mitja hora després. A l’efecte del còmput del quòrum, les fracciones iguals o superiors a 0,50 es corregeixen per excés i les inferiors, per defecte.  
    
 2. En tot cas, per a la constitució vàlida de l’òrgan es requerirà la presència del director i del secretari o, si escau, de qui els substuïsquen.  
    
 Article 18. Acords  
    
 1. Llevat dels casos en què l’Estatut de la Universitato aquest Reglament prevegen una altra majoria, els acords s’adoptaran per la majoria simple dels assistents a la sessió. El vot del president serà diriment en el supòsit d’empat.  
    
 2. Llevat de previsió expressa en contra en l’estatut de la Universitat, les referències al règim d’acords es computaran tenint en compte el nombre de membres que componguen l’òrgan en cada moment.  
    
 3. No podrà ser objecte de deliberació o d’acord cap assumpte que no figure en l’ordre del dia de la sessió, llevat que estiguen presents tots els membres de l’òrgan col·legiat i siga declarada la urgència de l’assumpte pel vot favorable de la majoria absoluta.  
    
 4. Les votacions es faran a mà alçada. No obstant això, la votació serà secreta quan es tracte d’elecció de persones o quan ho sol·licite una cinquena part dels assistents com a mínim.  
    
 Article 19. Convocatòria i actes  
    
 1. El secretari convocarà les sessions per ordre del president, les notificarà als seus components, rebrà les actes de comunicació i prepararà el despatx dels assumptes.  
    
 2. De cada sessió s’estendrà una acta que contindrà, com a mínim, la relació dels assistents, l’ordre del dia de la reunió, les circumstàncies del lloc i temps en què s’ha dut a terme, els punts principals de les deliberacions, i també el contingut dels acords adoptats.  
    
 3. El secretari signarà les actes amb el vistiplau del president i s’aprovaran en la mateixa sessió, si està previst en l’ordre del dia, o en la següent.  
    
 4. El secretari podrà expedir una certificació dels acords adoptats, sens perjudici de la ulterior aprovació de l’acta, i haurà de fer constar expressament aquesta circumstància.  
 Article 20. Delegacions  
 1. Llevat dels casos previstos expressament, qualsevol membre d’un òrgan col·legiat podrà delegar el dret de vot en un altre membre.  
 2. La delegació haurà de constar per escrit i ser notificada al president de l’òrgan en el moment de la constitució de la sessió.  
 3. A l’efecte d’establir el quòrum per a la constitució vàlida de l’òrgan i les majories per a l’adopció d’acords, es considerarà present el membre que haja exercit la delegació, i es concedirà eficàcia al vot que, si escau, el membre delegat emeta per ell.  
    
 CAPÍTOL VI. DEL DIRECTOR  
    
    
    
 Article 21. El director  
    
 El director representa l’Escola i exerceix les funcions de direcció i gestió ordinària del centre.  
    
 Article 22. Competències  
    
 Són competències del director:   
    
 a)    Representar el centre.  
 b)    Convocar i presidir el Claustre i la Junta de l’Escola, i executar-ne els acords.  
 c)     Coordinar i supervisar la docència, com també les altres activitats de l’Escola.  
 d)    Proposar el nomenament de subdirectors i del secretari del centre, així com el seu cessament.   
 e)    Organitzar i dirigir els serveis administratius i el personal d’administració i serveis destinat al centre.  
 f)      Resoldre les sol·licituds de l’alumnat de canvi de grup.  
 g)    Aprovar les despeses en execució del pressupost corresponent.  
 h)     Assegurar que es compleixen les normes que afecten el centre i, en particular, les relatives al bon funcionament de les activitats i dels serveis.  
 i)       Proposar l’exercici de la potestat disciplinària sobre els membres que pertanyen a l’Escola.  
 j)       Qualsevol altra funció que li atribuïsca la legislació vigent i l’Estatut de la Universitat d’Alacant.  
    
 Article 23. Elecció i nomenament  
    
 1. El Claustre de l’Escola elegirà el director entre el professorat doctor pertanyent als cossos docents universitaris. Correspon nomenar-lo al rector. Serà indispensable la dedicació a temps complet a la Universitat d’Alacant, sense que en cap cas es puguen exercir simultàniament dos o més càrrecs unipersonals de caràcter institucional.  
    
 2. A falta de professors docents pertanyents als cossos docents universitaris, el director serà elegit entre funcionaris de cossos universitaris no doctors o professors contractats doctors.  
    
 Article 24. Mandat i remoció  
    
 1. El mandat del director serà de quatre anys. Només se’l pot reelegir una vegada.  
    
 2. El director podrà ser separat del càrrec en cas que s’aprove una moció de censura.   
    
 3. El Claustre de l’Escola pot exigir la responsabilitat del director mitjançant una moció de censura aprovada per la majoria absoluta dels membres. Aquesta moció no es podrà proposar fins que no hagen transcorregut sis mesos des del nomenament.  
    
 4. La moció de censura s’haurà de presentar al Claustre amb el suport del vint-i-cinc per cent dels membres com a mínim, i no podrà ser votada abans dels deu dies ni més tard dels quinze dies lectius següents a la presentació.  
    
 Article 25. Suplències  
    
 1. El director establirà l’ordrede prelacióen què els subdirectors el substituiran en cas d’absència o malaltia, i en els supòsits de cessament que pertoquen segons l’Estatut de la Universitat d’Alacant.  
    
 2. En cas de cessament per expiració del mandat, el director continuarà interinament en les seues funcions fins que es nomene el substitut i en casos extraordinaris se seguirà el que disposa l’apartat anterior.   
    
 CAPÍTOL VII. DELS SUBDIRECTORS I DEL SECRETARI  
    
 Article 26. Nomenament  
    
 El rector nomenarà els subdirectors i el secretari a proposta del director entre el professorat adscrit al centre. Serà indispensable la dedicació a temps complet a la Universitat d’Alacant, i en cap cas es podran exercir simultàniament dos o més càrrecs unipersonals de caràcter institucional.  
    
 Article 27. Funcions  
    
 1. Els subdirectors col·laboren amb el director en el govern i en la direcció del centre, ocupen totes les funcions que els assigne o delegue, i el substitueixen en cas d’absència, malaltia o cessament.  
    
 2. Correspon al secretari:  
    
 a)    Donar fe dels actes i acords del Claustre i de la Junta d’Escola, i altres òrgans col·legiats en els quals actue.  
 b)    Elaborar i custodiar les actes dels òrgans col·legiats i l’arxiu del centre.  
 c)     Actuar com a dipositari de les actes de qualificació de exàmens.  
 d)    Expedir els certificats acadèmics i assegurar la publicitat dels acords i documents que corresponga.   
 e)    Proveir el que calga perquè la junta electoral dispose de censos actualitzats en el moment de la convocatòria de les diferents eleccions.  
 f)      La resta de funcions que el director li assigne o li delegue.   
    
 Article 28. Cessament i suplències  
    
 1. Els subdirectors i el secretari cessaran en el càrrec per dimissió, a proposta del director o quan concloga el mandat d’aquest. Continuaran interinament en el càrrec mentre no es produïsca el nomenament del nou subdirector o secretari o, en el últim cas, d’un nou director.  
    
 2. En cas d’absència o malaltia d’algun subdirector o del secretari podran ser sustituïts temporalment pel membre de l’equip que designe el director.  
    
 CAPÍTOL VIII. DE LES NORMES ELECTORALS PER A ELECCIONS A CLAUSTRE I DIRECTOR  
    
 Article 29. Principis generals  
    
 L’elecció del Claustre, en la part electiva, i també l’elecció i, si escau, la remoció del director es farà de conformitat amb les normes electorals generals que estableix l’Estatut de la Universitat i les disposicions específiques d’aquest apartat. En les qüestions no previstes serà aplicable el reglament electoral general de la Universitat.  
    
 Article 30. Elecció del Claustre  
    
 1. El Claustre de l’Escola farà pública la convocatòria d’eleccions, juntament amb el calendari electoral, amb una antelació mínima d’un mes a la data d’expiració del mandat que s’haja de renovar.  
    
 2. La Junta Electoral de l’Escola determinarà el nombre de representants que s’elegiran de manera directament proporcional. Les fraccions iguals o superiors a 0,50 que resulten del repartiment es corregeixen per excés i les inferiors, per defecte. En qualsevol cas es garanteix un representant per cada col·lectiu com a mínim.  
    
 3. Cada elector tan sols podrà incloure en la papereta de vot un nombre de candidats igual o inferior al setanta per cent dels representants que s’elegeixen en el seu col·lectiu, excepte en els col·lectius que únicament elegeixen un representant. Aquesta regla s’exceptuarà també en el cas que el nombre de candidats siga igual o inferior al total dels representants que s’elegeixen en el seu col·lectiu. En aquest cas s’amortitzarà el tràmit de l’elecció.  
    
 4. El dret de vot anticipat s’exercirà de conformitat amb el Reglament electoral general de la Universitat.  
    
 5. Una vegada conclosa la votació, la mesa electoral farà immediatament l’escrutini en sessió pública i estendrà acta dels resultats. Aquesta acta, signada per tots els membres de la mesa, es lliurarà a la Junta Electoral de l’Escola.  
    
 6. Seran proclamats membres del Claustre els candidats que hagen obtingut més vots en el seu cos electoral. Quan dos o més candidats obtinguen el mateix nombre de vots, es donarà preferència per a proclamar-se membre del Claustre al candidat que haja estat més temps vinculat al cos electoral pel qual ha presentat la candidatura. En el cas dels alumnes, serà elegit el de més edat.  
    
    
    
 Article 31. Elecció del director  
    
 1. El Claustre de l’Escola convocarà les eleccions i fixarà el calendari electoral amb una antelació mínima d’un mes a la data d’expiració del mandat ordinari del director.   
    
 2. La votació per a elegir el director es farà en un claustre d’Escola convocat exclusivament amb aquesta finalitat. Els candidats exposaran el seu programa davant del Claustre en el termini màxim d’una hora i, a continuació, s’obrirà un torn d’intervencions en què els membres del Claustre podran expressar les opinions respecte del programa i formular les preguntes oportunes. La presidència del Claustre moderarà la sessió.  
    
 3. El sorteig i la constitució de la mesa electoral es farà el mateix dia previst per a la votació i abans que s’inicie aquesta.  
    
 4. Una vegada constituïda la mesa electoral, s’iniciarà la votació per crida, que serà secreta. El dret al vot anticipat s’exercirà de conformitat amb el Reglament electoral general de la Universitat. El vot anticipat només és admissible per a la primera volta. En la segona volta no serà possible el vot anticipat.  
    
 5. Una vegada conclosa la votació, la mesa electoral farà immediatament l’escrutini en sessió pública i estendrà acta dels resultats. Aquesta acta, signada per tots els membres de la mesa, es lliurarà a la Junta Electoral de l’Escola.  
    
 6. El procediment que se seguirà en el supòsit que concórreguen a l’elecció professors doctors dels cossos docents universitaris, professors no doctors dels cossos docents universitaris i professors contractats doctors, serà el que s’indica a continuació:  
    
 a)    El director de l’Escola serà elegit entre el professorat doctor pertanyent als cossos docents universitaris adscrit al centre. Si no n’hi ha, serà elegit entre funcionaris dels cossos docents universitaris no doctors o professors contractats doctors. Correspon al rector nomenar-lo.  
 b)    Podran presentar candidatures tant els professors doctors pertanyents als cossos docents universitaris com els funcionaris de cossos docents universitaris no doctors i professors contractats doctors.  
 c)     La proclamació dels candidats es farà pública, com a mínim, amb quinze dies naturals d’antelació al dia de l’elecció. En el termini de deu dies naturals des d’aquesta proclamació, els candidats hauran de presentar i fer públic el seu programa.  
 d)    En el cas que concórreguen a l’elecció tant candidats professors doctores pertanyents als cossos docents universitaris com candidats funcionaris de cossos docents universitaris no doctors o professors contractats doctors, es farà una primera votació en la qual es votaran, exclusivament, les candidatures de professorat doctor pertanyent a cossos docents universitaris. Resultarà elegit el candidat que obtinga més de la meitat dels vots emesos vàlidament, entenent-se per tals els vots emesos a candidats i els vots en blanc. Aquesta majoria serà igualment necessària quan hi haja un únic candidat professor doctor de cossos docents universitaris. Si cap candidat obté aquesta majoria en aquesta primera volta, al cap dels dos dies lectius següents es farà una segona votació a la qual concorreran tant el candidat doctor dels cossos docents universitaris o, si escau, els dos candidats més votats en la primera volta, com els no doctors dels cossos docents universitaris o professors contractats doctors que hagen presentat la seua candidatura. Resultarà elegit el candidat que obtinga més vots.  
 e)    Quan en l’elecció no es produïsca la concurrència a què es refereix l’apartat d) anterior, resultarà elegit el candidat que obtinga més de la meitat dels vots emesos vàlidament en primera votació. Si cap dels candidats obté aquesta majoria es farà una segona votació al cap dels dos dies lectius següents i resultarà elegit qui obtinga més vots.  
 f)      En el supòsit d’una sola candidatura es farà únicament la primera volta.  
 g)    En aquests processos no s’admetrà la delegació de vot.  
    
    
 7. En cas que el director cesse per qualsevol causa que no siga el compliment ordinari del seu mandat, en el termini màxim de sis mesos el Claustre de l’Escola convocarà noves eleccions per a la resta del mandat ordinari. Si el Claustre acordara per majoria absoluta que la durada del nou mandat fóra de quatre anys, es dissoldrà i convocarà noves eleccions a Claustre i, posteriorment, a director.  
    
 Article 32. Remoció  
    
 1. La sessió del Claustre en la qual es vote la moció de censura serà convocada pel director i presidida per la mesa electoral que se sortejarà després d’haver-se constituït aquell. Una vegada escoltades les diverses parts, la mesa determinarà els temps d’intervenció assignats a cada una.  
    
 2. La mesa llegirà la moció de censura i, tot seguit, el director disposarà del temps que se li haja assignat per a rebatre aquesta moció.  
    
 3. A continuació, els proponents podran fer ús de la paraula durant el temps assignat a aquest efecte per la mesa.  
    
 4. La votació, que serà secreta, es farà per crida. En aquest procés no s’admetrà el vot anticipat.  
    
 5. Conclosa la votació, la mesa electoral farà l’escrutini immediatament en sessió pública i estendrà acta dels resultats. Aquesta acta es lliurarà a la Junta Electoral de l’Escola signada per tots els membres de la mesa.  
    
 6. L’aprovació de la moció de censura requerirà el vot favorable de la majoria absoluta dels membres del Claustre.  
    
 7. Si es rebutja la moció de censura no se’n podrà presentar una altra fins al curs acadèmic següent i, en tot cas, abans de sis mesos.  
    
 CAPÍTOL IX. DE LES NORMES ELECTORALS PER A ELECCIONS A LA JUNTA D’ESCOLA  
    
 Article 33. Elecció dels representants del Claustre en la Junta d’Escola  
    
 1. Una vegada constituït, el Claustre de l’Escola es reunirà a fi de determinar el nombre de representants que s’han d’elegir en la Junta d’Escola, la distribució per col·lectius, el procediment d’elecció i, si escau, fer la votació.  
    
 2. El Claustre de l’Escola determinarà el nombre de representants que s’han d’elegir de forma directament proporcional. Les fraccions iguals o superiors a 0,50 que resulten del repartiment es corregeixen per excés i les inferiors, per defecte. En tot cas, es garantirà un representant per cada col·lectiu com a mínim.  
    
 3. Cada elector tan sols podrà incloure en la papereta de vot un nombre de candidats igual o inferior al setanta per cent dels representants que s’elegeixen en el seu col·lectiu, tret dels col·lectis que únicament han d’elegir un representant. Aquesta regla s’exceptuarà també en el cas que el nombre de candidats siga igual o inferior al total dels representants que elegeix el seu col·lectiu. En aquest cas s’amortitzarà el tràmit de l’elecció.  
    
 4. Abans de la votació se sortejarà i es constituirà la mesa electoral. Una vegada constituïda aquesta, s’iniciarà la votació per crida, que serà secreta. En aquest procés no s’admetrà el vot anticipat.  
    
 5. Es proclamaran membres electes de la Junta d’Escola els candidats que hagen obtingut més vots en el seu cos electoral. Quan dos o més candidats obtinguen els mateixos vots, es donarà preferència per a ser proclamat al candidat que haja estat vinculat més temps al cos electoral pel qual ha presentat la candidatura. En el cas dels alumnes, s’elegirà el de més edat.  
    
    
 TÍTOL II. DELEGACIÓ D’ALUMNES  
    
 Article 34. La delegació d’alumnes  
    
 1. A l’Escola Universitària de Relacions Laborals hi haurà una Delegació d’Alumnes com a òrgan de representació col·lectiva. La Delegació estarà composta, com a mínim, per l’alumnat del Claustre Universitari elegit en representació de l’Escola Universitària de Relacions Laborals i per l’alumnat del Claustre de l’Escola.  
    
 2. El reglament intern de la Delegació en determinarà les funcions, la composició i el funcionament i l’aprovarà la Junta d’Escola a proposta de la Delegació d’Alumnes.  
    
    
    
    
 TÍTOL III. RÈGIM ECONÒMIC I FINANCER  
    
 Article 35. Recursos econòmics i materials  
    
 1. L’Escola Universitària de Relacions Laborals disposa dels recursos següents:  
    
 a)    Els que li assigne directament el Consell de Govern, que tindrà pressupost propi a aquest efecte.  
 b)    Qualssevol altres que li corresponguen per les seues activitats i serveis.  
 c)     Les subvenciones o donacions que li siguen concedides.  
    
 2. L’Escola Universitària de Relacions Laborals disposa dels mitjans materials de suport a la docència que li assigne la Universitat d’Alacant o que s’adquirisquen amb càrrec al seus recursos propis.  
    
 3. En el primer trimestre de cada any el director informarà la Junta sobre l’execució del pressupost de l’exercici anterior.  
    
 TÍTOL IV. REFORMA DEL REGLAMENT  
    
 Article 36. Iniciativa  
    
 1. Aquest reglament podrà ser reformat totalment o parcialment a iniciativa:  
    
 a)    Del director  
 b)    D’una quarta part de la Junta de l’Escola  
 c)     D’una quarta part del Claustre de l’Escola  
    
 2. La iniciativa de la Junta i del Claustre de l’Escola s’ha d’entendre referida a la reforma de la part d’aquest Reglament aprovada respectivament per cada un d’aquests dos òrgans col·legiats en el àmbit de les seues competències.  
    
 3. La proposta de reforma es formalitzarà mitjançant un escrit raonat dirigit al secretari del centre en què es farà constar la finalitat de la reforma i el text alternatiu que s’hi proposa.  
    
 Article 37. Tramitació  
    
 Una vegada rebuda la proposta de reforma, el secretari comprovarà que reuneix els requisits per a ser tramitada i la remetrà als membres de l’òrgan col·legiat competent perquè l’aproven, acordant un termini no inferior a deu dies ni superior a trenta perquè proposen les esmenes que consideren pertinents. Les esmenes rebudes dins del termini establit es remetran als membres del Claustre o de la Junta, segons el cas, juntament amb la convocatòria de la reunió en què es debatrà la proposta.  
    
    
    
    
 Article 38. Aprovació  
    
 1. L’aprovació del projecte de reforma del reglament requerirà el vot favorable de la majoria absoluta dels membres presents del Claustre o de la Junta de l’Escola, segons el cas, sempre que el nombre dels membres presents siga igual o superior a la meitat dels membres de l’òrgan col·legiat competent. A aquest efecte s’admet la delegació de vot i es considera present el membre que ha exercit la delegació.  
    
 2. Si la proposta de modificació és rebutjada, no es podrà tornar a presentar fins al cap d’un any.  
    
 DISPOSICIÓ ADDICIONAL    
 Totes les denominacions que conté aquest Reglament d'òrgans unipersonals de govern, representació, càrrecs i membres de la comunitat universitària, com també qualsevol altra denominació que s’hi formule en gènere masculí o femení s'entendran fetes i s'utilitzaran indistintament en qualsevol dels gèneres, segons el sexe del titular que els ocupe o de la persona a la qual faça referència.  
 DISPOSICIONS TRANSITÒRIES  
    
 Primera  
    
 Les actuals comissions de la Junta d’Escola continuaran duent a terme les seues funcions de conformitat amb els seus respectius reglaments mentre se’n faça la revisió S’estableix un termini màxim de vigència per a aquestes comissions d’un any. En tot cas, mentre aquestes comissions siguen vigents, el seu funcionament s’ajustarà a les regles que estableix aquest Reglament.  
    
 Segona  
    
 1. De conformitat amb el que preveu el punt número 3 de la disposició transitòria quarta de l’Estatut de la Universitat d’Alacant, durant un termini màxim de cinc anys des que entre en vigor l’estatut esmentat, els òrgans de les escoles universitàries seran els que preveu el seu capítol III del títol II, amb les particularitats que s’hi estableixen.  
    
 2. El mandat d’aquests membres coincidirà amb la durada del mandat dels actuals degans o directors, de conformitat amb el que estableix la disposició transitòria tercera de l’Estatut de la Universitat d’Alacant.  
    
    
 DISPOSICIÓ DEROGATÒRIA  
    
 Queda derogat el Reglament de règim intern de l’Escola Universitària de Graduats Socials de la Universitat d’Alacant aprovat per la Junta de Govern de l’esmentada Universitat amb data de 9 de novembre de 1990, i totes les disposicions d’aquesta Escola que s’oposen a aquest Reglament.  
 DISPOSICIÓ FINAL    
 Aquest Reglament entrarà en vigor l’endemà de publicar-se en el Butlletí Oficial de la Universitat d’Alacant després que l’aprove el Consell de Govern de la Universitat d’Alacant.





[Carretera Sant Vicent del Raspeig s/n  
03178 Sant Vicent del Raspeig - Alacant  
 Tel. 85 310 0142 - Fax 32 548 1934](https://www.google.es/maps/@55.309631,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12928&trk=tyah&trkInfo=tarId%3Y6512404035818%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)